હાલ સત્તામાં રહેલી સમાજવાદી પાર્ટીના અખિલેશસિંહે કોંગ્રેસ સાથે જોડાણ કર્યું છે પણ મુલાયમસિંહ, શિવપાલસિંહ અને અમરસિંહની મંડળી જુદીજુદી દિશામાં ખુલ્લેઆમ ચાલે છે. ભારતીય જનતા પક્ષ મહદ્ અંશે વડા પ્રધાન નરેન્દ્ર મોદીની લોકનિષ્ઠા અને કાર્યદક્ષતાને આગળ કરી રાજ્યમાંથી ભ્રષ્ટાચાર અને ગુંડાગીરી ખતમ કરવા પર ભાર મૂકી રહ્યો છે, પરંતુ કટ્ટર હિંદુવાદી માનસ ધરાવતા ગોરખપુરના યોગી આદિત્યનાથ જેવા નેતાઓ હાઇકમાન્ડને ભીંસમાં લેતા રહેવાના પેંતરાઓમાં મશગૂલ છે. બહુજન સમાજવાદી પાર્ટી જાણે માત્ર મુસલમાનોની ફોજ સાથે આગળ વધી રહી છે. કોંગ્રેસનાં પ્રિયંકા ગાંધીને ભલે સ્ટાર પ્રચારકની યાદીમાં સમાવાયાં, પરંતુ અમેઠી-રાયબરેલી સિવાયના મતવિસ્તારોમાં પણ ધૂંઆધાર પ્રચાર કરશે તેવી ગણતરીઓ સાચી ઠરી નથી. અખિલેશનાં પત્ની ડિમ્પલ અને ભાજપનાં સ્મૃતિ ઇરાની મતદાતાઓને આકર્ષે જરૂર છે, પરંતુ કેટલાં કામિયાબ નીવડશે તે અંગે પક્ષો સાશંક છે.